钦定古今图书集成/历象汇编/岁功典/第086卷 > 浣溪沙〈仲冬见花坞樱桃花〉宋毛滂
## 钦定古今图书集成/历象汇编/岁功典/第086卷 > 浣溪沙〈仲冬见花坞樱桃花〉宋毛滂

小浦韶光不待邀。早通消息与含桃。晚来芳意半寒
梢。　含笑不言春淡淡，试妆未遍雨萧萧。东家小女
可怜娇。

《宋书礼志》：“高阳氏以十一月为正。”玉以赤缯。
《国语》：“武王伐殷，星在天鼋。”〈注〉星，辰星也，天鼋，次名。从
须女八度至危十五度为天鼋。谓周正月辛卯朔，二
日壬辰，辰星始见，三日癸巳，武王发行，二十八日戊
午渡孟津，距戊子三十一日，二十九日己未晦冬至，
辰星在须女，伏天鼋之首。

《诗经豳风七月章》：“一之日于貉，取彼狐狸，为公子裘。”
《周礼地官》：乡大夫之职，正月之吉，受教法于司徒，退
而颁之于其乡吏，使各以教其所治。

州长，“正月之吉，各属其州之民而读法，以考其德行
道艺而劝之，以纠其过恶而戒之。”

《山虞》仲冬斩阳木。〈订义〉郑康成曰：“阳木在山南者。”王昭
禹曰：“斩阳木必以仲冬，以水之盛气养其坚，则齐诸
其阴也。”

《夏官》大司马中冬教大阅。〈订义〉郑锷曰：“《春秋》凡书大蒐、
大事、大阅，皆谓事之尤大也。左氏为之说曰：‘大阅，简
车徒也。以大司马观之，春教以铙鼓，夏教以号名，秋
教以旗物，至冬农隙则合三时所教者大习之，故名
曰大阅，奚止简车徒而已’。”

《秋官》：布宪掌宪邦之刑禁。正月之吉，执旌节以宣布
于四方，而宪邦之刑禁。〈订义〉郑锷曰：“大司寇正月之吉
布刑于邦国都鄙，又县刑象以示万民，小司寇于正
岁帅属观刑象及宣布于四方，宪刑禁矣。布宪复掌
之者，盖大司寇布之者举其纲也，小司寇宣之者行
于朝也，四方万里或未之知布宪执旌节，适四方而
宣布之，所至之处又从而表县之，无有不明刑禁之
为不可犯也。”

《汉书高帝本纪》：“‘元年十一月，诏诸县豪桀曰：父老苦
秦苛法久矣，诽谤者族，耦语者弃市。吾与诸侯约，先
入关者王之，吾当王关中。与父老约，法三章耳：杀人
者死，伤人及盗扺罪，馀悉除去秦法，吏民皆按堵如
故。凡吾所以来，为父兄除害，非有所侵暴，毋恐’。
十二年十一月，行自淮南，还，过鲁，以太牢祠孔子。”
《汉旧仪》：“惠帝三年，相国奏诸御史监察三辅郡，所察
者九条，监者二岁一更，常以十一月奏事。”

《汉书武帝本纪》：“元光元年冬十一月，初令郡国举孝
廉各一人。”

元鼎四年十一月甲子，立后土祠于汾阴脽上，礼毕，
行幸荣阳，还至洛阳，诏曰：“观于周室，邈而无祀，询问
耆老，迺得孽子。嘉其封嘉为周子南君，以奉周祀。”〈注〉
子南，其封邑之号，以为周后，故总言周子南君。
《宣帝本纪》，地节三年十一月“诏曰，朕既不逮，导民不
明，反侧晨兴，念虑万方，不忘元元，惟恐羞先帝圣德，
故并举贤良方正，以亲万姓。历载臻兹，然而俗化阙焉。《传》曰：‘孝弟也者，其为仁之本与’？其令郡国举孝弟
有行义闻于乡里者各一人。”

《后汉书明帝本纪》：永平二年“十一月甲申，遣使者以
中牢祀萧何、霍光，帝谒陵园，过式其墓。”

永平十七年冬十一月，初置西域都护、戊己校尉。
《章帝本纪》：建初四年“十一月壬戌，诏下太常将大夫、
博士、议郎、郎官及诸生诸儒会白虎观，讲议《五经》同
异，使五官中郎将魏应承制问，侍中淳于恭奏。帝亲
称制临决，如孝宣甘露、石渠故事，作白虎议奏。”〈注〉今
《白虎通》。

《和帝本纪》：永元三年“十一月癸卯，诏曰：‘高祖功臣，萧、
曹为首，有传世不绝之义。曹相国后容城侯无嗣。朕
望长陵东门，见二臣之垄，循其远节，每有感焉。忠义
获宠，古今所同。可遣使者以中牢祀，大鸿胪求近亲
宜为嗣者，须景风绍封，以章厥功’。”

永元十三年冬十一月，安息国遣使献师子及条枝
大爵。丙辰，诏曰：“幽、并、凉州户口率少，边役众剧，束修
良吏，进化路狭。其令缘边郡口十万以上，岁举孝廉
一人，不满十万二岁举一人，五万以下，三岁举一人。”
《安帝本纪》：建光元年“十一月癸卯，诏三公、特进、侯、卿、
校尉，举武猛堪将帅者，各五人。”

延光二年十一月甲辰校猎上林苑。

《顺帝本纪》：阳嘉元年“十一月辛卯，初令郡国举孝廉，
限年四十以上，诸生通章句，文吏能笺奏，乃得应选。
其有茂才异行若颜渊、子奇，不拘年齿。”

《玉海》：“黄初元年十一月，柴于繁阳，有黄鸟衔丹书，集
于尚书台，于是改元。”

《晋书礼志》：“武帝泰始三年十一月，改宗圣侯孔震为
奉圣亭侯。诏太学及鲁国四时备三牲，以祀孔子。”
《武帝本纪》：“泰始六年冬十一月，幸辟雍，行乡饮酒之
礼，赐太常博士、学生帛、牛、酒各有差。”

咸宁四年十一月，太医司马程据献《雉头裘》帝以奇
技异服典礼所禁焚之于殿前。

傅咸《款冬赋序》：“予曾逐禽，登于北山，于时仲冬之月，
冰凌盈谷，积雪被崖。顾见款冬，炜然始敷。”

《孝子传》：焦华，西秦时人，父病甚，仲冬思瓜，求之不得，
忽梦一人黄冠谓曰：“闻子父病思瓜，故送瓜以助子。”
华拜受之，及寤瓜在手，馨香非常，父食而愈。

《宋书符瑞志》：“孝武帝大明三年十一月己巳，肃慎氏
献楛矢石砮，高丽国译而至。”

李华《复练塘序》：“练湖幅员四十里。永泰元年十一月
二十三日，拜韦损为润州，增理故塘，缭而合之，广湖
为八十里。象月之规，俦金之固。灏灏如吞吐日月，沈
沈如韫蓄风雨。所润者远，原隰皆春。疏为斗门，河渠
通流。”

《魏书成淹传》，显祖于仲冬之月，欲巡漠北，朝臣以寒
甚固谏，并不纳。淹上《接舆释游论》，显祖览之，诏尚书
李䜣曰：“卿等诸人不如成淹论，通释人意。”乃敕停行。
《北齐书文宣帝本纪》，天保九年，“诏阳仲冬一月燎野，
不得他时行火，损昆虫草木。”

《北史周高祖本纪》：建德元年：“十一月景午，帝亲御六
军，讲武于城南。”

《荆楚岁时记》：“仲冬之月，采撷霜芜菁葵等杂菜干之，
并为咸葅。”〈注〉有得其和者，并作金钗色。今南人作咸
葅，以糯米熬捣为末，并研胡麻汁和酿之，石榨令熟，
葅既甜脆，汁亦酸美。其茎为金钗股，醒酒所宜也。
《北史婆利国传》：祭祀必以月晦，盘贮酒殽，浮之流水。
每十一月必设大祭。

《旧唐书职官志》：“诸府折冲都尉，每岁十一月，以卫士
帐上尚书，省天下兵马之数以闻。”

《六典》：“礼部尚书、侍郎之职，掌天下贡举之政。凡举试
之制，每岁仲冬，率与计偕。其科有六：一曰秀才，二曰
明经，三曰进士，四曰明法，五曰书，六曰算。凡此六科，
求人之本，必取精究理实而升为第。其有博综兼学，
须加甄奖，不得限以常科。”

《集贤注记》：“自置院之后，每年十一月内即命书院写
新历日一百二十本，颁赐亲王公主及宰相公卿等，
皆令朱墨分布，具注历星，递相传写。”谓集贤院，本
《通典》：唐贡士之科。每岁仲冬，郡县馆监课，视其成者。
长史会属寮，设宾主，有乡饮酒礼，歌《鹿鸣》之诗，既荐
而与计偕。

凡府，在赤县为赤府，在畿县为畿府。卫士以三百人
为团，团有校尉。五十人为队，队有正。十人为火，火有
长。火备六驮，马、驴、米粮、介胄、戎器、锅幕，贮之府库，以
备武事。每岁十一月，以卫士帐上于兵部，以候征发。
《中华古今注》：武德九年十一月，太宗诏：自今以后，天
子服乌纱帽，百官士庶皆同服之。

《唐书太宗本纪》：“贞观元年十一月己未，许子弟年十
九以下随父兄之官所。”

《通鉴》：贞观四年十一月，上读《明堂鍼灸书》云：“人五脏
之系，咸附于背。”戊寅，诏自今毋得笞囚背《唐会要》：贞观九年十一月，康国献金桃、银桃，诏命植
苑中。

《实录》：“贞观十一年十一月乙未，狩于济源之陵山，亲
御弓矢，以所获鹿荐庙。”

《通鉴》：“贞观十二年十一月丁未，初置左右屯营飞骑
于元武门，以诸将军领之。又简飞骑才力骁健善骑
射者，号百骑，衣五色袍，乘骏马，以虎皮为鞯，凡游幸
则从焉。”

《唐会要》：“贞观十三年十一月三日，扬州长史李袭誉
撰《忠孝图》二十卷上之。太宗览而称善。”

《册府元龟》：“贞观十六年十一月甲子，幸庆善宫，召武
功之邰城立节三时丰义四乡士女七十以上及居
宫侧数百人，赐宴，父老争上寿，赐帛有差。”

《唐书太宗本纪》：“贞观十七年十一月壬午，以凉州获
瑞石，赦凉州。”

《唐会要》：贞观十七年十一月二十八日，诞皇孙，宴宫
寮于弘教门。太宗幸东宫，自殿北门入，谓宫臣曰：“顷
来生业稍可，非乏酒食，而唐突公等宴会。朕有甲观
之庆，故就卿等为乐耳。”

《唐书太宗本纪》：“贞观十八年十一月庚辰，遣使巡问
郑、汝、怀、泽四州高年，宴赐之。”

《唐会要》：“永徽三年，诏律学未有定疏，宜广名解律，人
修义疏。使中书门下监定，参撰律疏，成三十卷。四年
十一月九日上之，诏颁行天下。”

显庆二年十一月二十一日，讲武滍水之南，行三驱
礼，设次于尚书台以观之。许州长史封道弘奏：“台本
汉南郡太守马融讲《尚书》于此，因以为名。今陛下亲
降此台，以观校习，请改为讲武台。”从之。

《玉海》：上元舞者，高宗所作也。舞者百八十人，衣画云
五色衣，以象元气。其乐有上元、二仪、三才、四时、五行、
六律、七政、八风、九宫、十洲、“得一、庆云”之曲，大祠享皆
用之。至上元三年十一月三日，诏“惟圜丘、方泽、太庙
乃用，馀皆罢。”

《唐会要》：仪凤二年十一月六日，太常少卿韦万石奏：
“据《贞观礼》，郊享日，文舞奏《元和》《顺和》《永和》等乐，舞人
著委貌冠，舞执籥翟；武舞奏《凯安》，舞人著平冕，执干
戚。”诏录《凯安》《六变法象》奏闻。

“调露元年十一月十一日，于《阳城周公测景》所”得土
圭长丈二尺七寸。

《全唐诗话》：“景龙二年十一月十五日中宗诞辰，内殿
联句，为《柏梁体》。”

《册府元龟》：“景龙三年十一月庚子，幸兵部尚书章嗣
立庄舍，宴赐甚厚，特封谷为幽栖谷。”

《唐书武后本纪》：“天授元年以十一月为正月。”

《唐会要》：“圣历三年十一月二十八日，造三阳宫于嵩
阳县。”

《玉海》：“开元十年十一月乙未。诏宰相共食实封三百
户。以七丁为限。”堂封自此始。

《通鉴》：开元十三年十一月丙戌，至泰山。上问礼部侍
郎贺知章曰：“前代玉牒之文，何故秘之？”对曰：“或密求
神仙，故不欲人见。”上曰：“吾为苍生祈福耳。”乃出玉牒
宣示群臣。太仆卿王毛仲以牧马数万匹从，色别为
群，望之如云锦。上嘉毛仲之功。甲午，车驾发自泰山。
庚申，上还至宋州，宴从官于楼上，刺史寇泚预焉。上
谓张说曰：“曏者屡遣使臣分巡诸道，察吏善恶，今因
封禅历诸州，乃知使臣负我多矣。怀州刺史王丘、魏
州刺史崔沔、济州刺史裴耀卿三人者，不劳人以市
恩，真良吏矣。”顾谓寇泚曰：“比亦屡有以酒馔不丰诉
于朕者，知卿不借誉于左右也。”自举酒赐之，宰臣率
群臣起贺，楼上皆称万岁。

《唐书明皇本纪》：“开元二十年十一月庚申，如汾阴，祠
后土，大赦，免供顿州今岁税。赐文武官隆勋爵，诸州
侍老帛。武德以来功臣后及唐隆功臣三品以上
子官。”

《唐会要》：开元二十六年十一月十四日敕：“武贡以求
才实，比委郎官，未称其事。今后令侍郎知武举。”
开元二十九年十一月，陕郡太守李齐物凿三门山
路通流，便漕运，开渠得古犁铧三于石下，皆有文曰
“平陆。”遂妀河北县为平陆。

天宝四载十一月十六日敕。“御史依旧置黄卷。书阙
失。每岁委知杂御史长官。比类能否。送中书门下。改
转日褒贬。”

大历二年，岭南节度使徐浩奏：“十一月二十五日，当
管怀集县阳雁来，乞编入史。”从之。先是，五岭之外，翔
雁不到，浩以为阳为君德，雁随阳者，臣归君之象也。
《实录》：大历六年十一月，文单国王来朝，献驯象十有
一。宰臣上言曰：“《春秋》载异国之朝，《周书》美西旅之献，
重其德化及远也。”

《唐会要》：建中元年十一月二日，礼仪使颜真卿等奏，
“郡县主见舅姑，请于礼会院过事。明日早，执笲，盛以
枣栗腶修，奠于舅姑席前，赴光顺门谢恩。驸马加以璋，郡主婿加以璧，以代用焉。”
贞元三年十一月二十六日，敕京官及京兆府县官，
加给料钱。

《旧唐书德宗本纪》：贞元九年十一月“甲辰冬，制：荐官
宜令尚书丞郎于都堂访以理术，论时务状，考其通
否及历任考课事迹，定为三等，并举主姓名。仍令御
史一人为监试。如授官后，政事能否，委御史台观察
使以闻，而殿最举主。”

《唐会要》：“元和七年十一月，梓州上言，龙州界嘉禾生，
有麟食之。每来，一鹿引之，群鹿随之。使画工就图之，
并嘉禾一函以献。”

《玉海》：十一月十四日，唐懿宗生，名延庆节。

《旧唐书东女国传》：“东女国以十一月为正。”

《名画录》：“道士张素卿，性好画，惟画道门尊像。甲寅岁
十一月十一日，值蜀主诞生之辰，安公进素卿所画
十二仙真形十二帧。蜀主耽玩，因命翰林学士欧阳
炯次第赞之。凡有醮奏，于玉局开悬供养。”

《宋史·礼志》：建隆二年，礼院准礼部贡院移按《礼阁新
仪》云：“旧仪无贡举人谒先师之文。开元二十六年，诏
诸州贡举人见讫，就国子监谒先师，官为开讲，质问
疑义，所司设食。昭文、崇文两馆学士及监内诸举人
亦准此。自后诸州府贡举人，十一月朔日正衙见讫，
择日谒先师，遂为常礼。”

《玉海》：“建隆三年十一月七日辛酉，以殿前侍卫诸军
及京都兵从驾出元化门，大阅西郊。”

《宋史礼志》：“建隆四年十一月，诏以郊祀前一日遣官
奏告东岳城隍、浚沟庙、五龙庙及子张、子夏庙，他如
仪。”

乾德元年，礼仪使陶谷言：“飨庙、郊天两日行礼，从祀
官前七日皆合于尚书省受誓戒。自来一日之内受
两处誓戒，有今虔洁。今拟十一月十六日行郊礼，望
依礼文，于八日先受从享太庙誓戒，九日别受郊天
誓戒，其日请放朝参。”从之。自后百官受誓戒于朝堂，
宗室受于太庙。

《玉海》：“乾德元年十一月甲子，南郊，将升坛，有司具黄
褥为道，上命彻之。”

《宋史礼志》：“开宝元年十一月郊，以燎台稍远，不闻告
燎之声，始用爟火，令光明远照，通于祀所。”

开宝四年十一月五日，江南李煜、吴越钱俶各遣子
弟来朝，宴于崇德殿。

《玉海》：“开宝四年十一月二十七日，合祭天地于圜丘，
始用绣衣卤簿。”

开宝九年十一月八日庚午，太宗命转运：“以三科察
举官吏政绩尤异为上，恪居官次、职务粗治为中，临
事弛慢、所莅无状为下，岁终以闻。”

《宋史选举志》：“凡命士应举，谓之锁厅。试所属先以名
闻，得旨而后解。既集，什伍相保，家状并试卷之首，署
年及举数、场第、乡贯，不得增损移易，以仲冬收纳，月
终而毕。将临试期，知举官先引问联保，举状佥同而
定焉。”

《玉海》：“雍熙二年十一月戊子，以时雪未降，命群臣分
祷京师祠庙。是日雨雪，上大悦，制诗二首赐宰相等，
令属和。”

《宋史礼志》：太宗雍熙二年十一月，诏曰：“夫顺时蒐狩，
礼有旧章，非乐畋游，将荐宗庙，久隳前制，阙孰甚焉。
爰遵时令，暂狩近郊，既躬获禽，用以荐俎。其令月十
一日畋猎，亲射所获田禽，并付所司，以备太庙四时
荐享。著为令。”

《玉海》：雍熙四年十一月四日，礼仪使言：“御耒耜二具，
并縚并饰以青，准乾元故事。其制如农人所执者，不
加雕饰。事毕，内中尚收之，载以耕根车。”

端拱二年十一月九日，诏曰：“国家先定车服制度，闻
士庶尚有奢僭。”于是鞍辔服带、悫头、巾子并为条制，
复禁泥金、真珠服饰。

待制候对，唐制也。每正衙待制官两员，正衙退后，又
令六品以下于延英候对，皆所以备顾问。其后每入
阁，即有待制次对官。后唐天成中废。淳化二年十一
月一日，诏“复百官次对，每起居日，常参官两人次对，
阁门受其章。”

淳化五年十一月十七日，上幸国子监，赐直讲孙奭
五品服，复幸太学，赐群臣坐。时侍讲李至执经，讲《尧
典》一篇，未毕，令奭讲《说命》三篇。帝曰：“《尚书》主言治世
之道，《说命》最备。文王得太公，高宗得傅说，皆贤相也。”
饮从官酒三行，赐奭帛三十匹。

至道元年十一月十七日，上阅武便殿，卫士挽弓有
及一石五斗者，矢二十发而绰有馀力，因谓近臣曰：
“事有奇异惊听者，此是也。方今寰海无事，美才间出，
悉在我彀中矣。朕向于行伍中选气质端谨、勇而知
礼、进退有度者，授以挽强之法，俾相讲教，所以弧矢
之妙，敻古无比。”又令骑步兵各数百，东西列阵，发矢
如一，容止中节。上曰：“数百人犹兵威可观，况堂堂之阵，数万成列者乎？”

《宋史五行志》：“至道六年十一月，襄州民刘士家生木，
有文如鱼龙凤鹤之状。”

《玉海》：“咸平三年十一月五日，上御崇政殿，阅捧日天
武右厢第一指挥使教战，前列骑士，步卒次之。举赤
旗则骑进，青旗则步进。弓弩齐发，矢下如雨，复以金
鼓节其进退，擢射御超伦者递补军职。”

《宋史·礼志》：“真宗咸平四年十一月二十日，御龙图阁
曲宴，诏近臣观太宗草行飞白篆籀，八分书及画。”
《玉海》：“咸平四年十一月二十二日庚寅，校猎近郊，至
棘店顿，宴从臣。”

《宋史天文志》：“景德三年十一月，周伯星复见，在氐。自
是常以十一月长见东方。”

《玉海》：“景德四年十一月十八日雪，宴近臣于中书馆
阁於崇文院。帝作瑞雪五言诗，令馆阁即席和进。
大中祥符元年十一月一日，幸曲阜县，谒文宣王庙。
礼毕，于殿西序召见孔氏子孙，抚谕问宣尼坟陇所
在，令子孙前至孔林，以林木拥道，降舆乘马，至墓设
奠，再拜，退坐北序，与从臣阅碑版。诏追谥曰元圣文
宣王。”

《宋史礼志》：大中祥符元年十一月二十五日，诏“天庆
节听京城燃灯一昼夜。”

《玉海》：“大中祥符三年十一月三日，召辅臣至龙图阁
观铜浑仪。其制为天轮二，一平一侧，各分三百六十
一度。又为黄赤道立管于侧轮中，以测日月星辰行
度皆无差。”

十一月，庚子，陕州言宝鼎县河清，遣官往祭，群臣称
贺。

大中祥符四年十一月丁丑，出占城国所献师子，命
近臣视之。上作七言诗，预观者咸赋。又作《长歌》，命近
臣属和。

《宋会要》：大中祥符四年十一月二十九日，诏加上“东
岳淑明后、南岳景明后，西岳肃明后，北岳靖明后、中
岳正明后”之号。

《玉海》：“大中祥符七年十一月十日，御乾元门观酺者
五日。是日，近臣咸与宴京畿父老于楼下，赐锦袍茶
绢。日有五色晕，庆云见。”

《宋史五行志》：“大中祥符八年十一月，通州军言，醴泉
出汶山下，有疾者饮之皆愈。”

《玉海》：“大中祥符九年十一月壬寅，甘露降玉清昭应
宫太初殿桧柏，上作歌，群臣皆和。甲辰，降会灵观柏
木，上作七言六韵诗，群臣咸和。”

天禧二年十一月十三日，召近臣至太清楼观太宗
御书及圣制群书，赐宴楼下，上作《太清楼阅书歌》诗
二首。

天圣六年十一月癸卯，益州献异花，似桃，四出。上异
之，目为“太平瑞圣花。”

天圣九年十一月十日癸未，翰林侍讲学士孙奭知
兖州，赐近臣、馆阁官饯于瑞圣园，帝作七言诗宠其
行，诏近臣皆赋。

景祐四年，诏礼部贡举，举人到，以十一月二十五日
为限。先是，崇政说书贾昌朝言：“举人有亲戚在本贯
守官及随侍远地，并发解官之亲戚，令转运司差官
类试，每十人解三人，其距本贯二千里内者，令归赴
秋试。”学士丁度等议，谓二千里内举人赴试不及，故
有是诏。

宝元二年十一月二日己丑，遣内侍就辅臣第赐御
飞白书各一轴。辅臣张士逊等入谢，奏曰：“陛下万几
之烦，翰墨不倦，神笔奇奥，旷古未有。”上曰：“朕听政之
暇，无所用心，以此自娱耳。”

康定元年十一月十日，加封“四渎。”

《燕翼诒谋录》：庆历元年十一月郊祀赦文，功臣不限
品数。诏“私门立戟，文武臣僚许立家庙，已赐门戟给
官修建。”

《玉海》：庆历三年十一月壬辰，五星皆东方，占曰：“中国
安宁。”

庆历六年十一月二十九日，猎城南之东韩邨。初至
玉津园，降辇乘马，分骑士四千为左右翼，节以旌鼓，
合围场径十馀里，部队相属。上按辔中道，亲挟弓矢，
而屡获禽。至棘店，御帐殿，召父老，问以“子孙供养几
何，土地种植宜否”，慰劳久之。诏免所过民田租。猎城
南，还，次近郊，遣卫士更奏技于前，皆两两相当，掉鞅
挟槊，以相决胜。谓辅臣曰：“此可以观才勇也。”

庆历八年十一月癸亥，赐王贻永、李用和笏头、金带。
故事，非二府文臣不赐，惟张耆在密院兼侍中尝赐
之。

嘉祐三年十一月二十二日，置在京都水监，以吕景
初判监，罢河渠司。

《天中记》：嘉祐八年冬十一月，京师有道人游卜于市，
莫知所从来，貌体古怪，不与常类，饮酒无筭，未尝觉
醉。都人士异之，相与諠传。好事者潜图其状。后近侍达帝，引见赐酒一石，饮及七斗。次日司天台奏“寿星
临帝座，忽失道人所在。”仁宗嘉叹久之。

《玉海》：治平二年十一月壬申，祀圜丘。故事，新祀皇帝
将就版位，祀官皆回班向上，诏勿回班。

治平四年十一月十二日，命韩琦判永兴兼陕府西
路经略安抚使，赐手札，趣令治装，并封示蔡挺、李肃
之所奏事。故事，节度使辞，赐窄衣、束带、甲马。上以琦
再世宰辅，位处三公，特赐对衣、笏头、带、鞍辔马，仍令
常服引对。

元祐二年十一月壬申，诏讲读官遇不开讲日，具汉
唐故事有益政体者二条进入，从苏颂之请也。颂每
进可为规戒，有补时政者，述以己意，反复言之。
《道山清话》：元祐丁卯十一月雪中，予过范尧夫于西
府，先有五客在坐，予既见，因众人论说民间利害，公
甚喜。书室中无火，坐久寒甚，公命温酒来，公与坐客
各举两大白，公曰：“说得通透，复令人心神融畅。”
《东坡文集》：元祐四年十一月二十八日，既雨，微雪，予
以寒疾在告，危坐至夜，与王元直饮姜蜜酒一杯，醺
然径醉，亲执枪匕，作荠青虾羹，食之甚美。他日归乡，
勿忘此味也。

苏轼《聚星堂雪诗序》：“元祐六年十一月一日，祷雨，张
龙公得小雪，与客会饮聚星堂。忽忆欧阳文忠公作
守时，雪中约客赋诗，禁体物语，于艰难中特出奇丽。
尔来四十馀年，莫有继者。仆以老门生继公后，虽不
足追配先生，而宾客之美，殆不减当时。公之二子又
适在郡，故辄举前令，各赋一篇：‘窗前暗响鸣枯叶，龙
公试手行初雪。暎空先集疑有无，作态斜飞正愁绝。
众宾起舞风竹乱，老守先醉霜松折。恨无翠袖点横
斜，只有微灯照明灭。归来尚喜更鼓永，晨起不待铃
索掣。未嫌长夜作衣棱，却怕初阳生眼缬。欲浮大白
追馀赏，幸有回飙惊落屑。模糊桧顶独多时，历乱瓦
沟裁一瞥。汝南先贤有故事，醉翁诗’”话谁续说。当时
号令君听取，白战不许持寸铁。

辟寒东坡卧病逾月，请郡不许，复直玉堂，十一月一
日锁院，是日苦寒，诏赐官烛法酒。

《玉海》：“元祐七年十一月十三日南郊，苏轼为卤簿使
导驾，内中红车争道乱行，轼于车上草奏。明日，敕有
司严整仗卫，自皇后以下，皆不复迎谒中道。”

崇宁元年十一月十二日，“诸王宫置大、小二学，增置
教授二员，立考选法。”

崇宁三年十一月四日甲戌，幸太学、辟雍，手诏赐司
业吴𬘡等学官迁秩、赐章服，两学授官、免举赐帛。
《宋史·河渠志》：“‘大观元年十一月，诏曰：《禹贡》：三江既入，
震泽底定’。今三江之名既失其所，水不趋海，故苏、湖
被患。其委本路监司，选择能臣，检按古迹，循导使之
趋下，并相度圩岸以闻。”于是复诏陈仲方为发运司
属“官再相度《苏州积水》。”

《玉海》：“大观元年，诏讲求典礼，尚书省置议礼局。二年
十一月十七日，御制《冠礼沿革》十卷，付议礼局。馀五
礼令视此编次。”

大观三年十一月，算学尊“黄帝为先师”，风后等配享，
商巫咸至周王朴七十人从祀。

《宋史礼志》：政和三年十一月五日，以修祀事天真示
见，诏为“天应节。”

政和七年十一月一日，上御明堂，南面以朝，百辟退
坐于平朔颁政。其礼，百官常服立明堂下，乘舆自内
殿出，负斧扆坐明堂。《大晟乐》作，百官朝于堂下，大臣
升阶，进呈所颁布时令，左右丞一员跪请付外施行，
宰相承制可之。左右丞乃下，授颁政官，颁政官受而
读之，讫，出阁门，奏“礼毕。”帝降座，百官乃退。自是以为
常。

《玉海》：政和八年著雍阉茂之岁，太一临乾维，建北太
一宫于龙德宫后，直都城之西北隅，前殿曰黄秘，次
曰统元神贶，殿门曰黄秘之门。仲冬上辛蒇事。
绍兴五年十一月庚午朔，初置节度使以下象牙牌。
其法自节钺正任至横行遥郡，第其官资，书之于牌，
御书押字，刻金填之，仍合同制造，一留禁中，一降付
都督府相臣主其事。缓急临敌，果有建立奇勋之人，
量功劳先给赐，以为执守。

绍兴六年十一月，上书大成殿榜，赐成都府学，用教
授范仲殳请也。学殿建于东汉之初平，汉人以大隶
记修筑岁月，刻于东楹。至今九百四十三年。天下栋
宇之古，无过于此。

绍兴十九年，太史令胡平言：“十一月十二日行礼景
灵宫，登辇出内，天气开明，见帝座及三台星体明耀。
十三日，车驾至青城，阴雾收敛，登坛至礼毕，天气澄
肃，星月明莹，回銮肆赦，有彩云之瑞。乞宣付史馆。”从
之。上因是亲制《喜霁诗》，宰辅从臣皆和以进。

绍兴二十三年十一月九日，赐讲读官御筵于秘书
省，就赐香茗，皆作诗以谢。自是为故事。

辟寒。宋王十朋《游天衣寺序》“绍兴戊寅冬十有一月己卯，日南至。后二日，游天衣者八人，皆前进士宦游
于越者。黎明成装，集于贺监之故居。天气既佳，爱日
初长。篮舆出蠡城之南，道乎稽山之阴，徜徉乎秦望
鉴湖，千岩万壑之间。有松阴十里，林麓静深。山转径
迂，烟霭出没。初行若迷，俄有钟磬声出乎翠微之端。”
盖天衣寺也。十峰堆秀，双涧涵碧，朝阳、法华二峰，尤
苍然崭绝乎其中。寺有唐人李泰和、徐季海、元微之、
白乐天、李公华诸作者诗文，其碑刻尚无恙，有化身
普贤飞来铜像，萧梁衣钵双乌故事，缁徒颇能道之。
方杖屦寻幽，有府吏将使君之命，饷以百榼。既拜赐，
有举杯而言者曰：“今日之集，盖不偶然也。昔王谢兰
亭之游，群贤少长毕集，可谓雅会矣。然赋不就者十
有六人，岂若吾侪臭味之同，游从之胜乎？白衣之来，
非王弘之酒，乃楚元之醴也。欢其可以不既乎！”于是
举白飞觞，唱酬交作，杂以谐笑，咸有馀适。僧有劝游
云门者，夕阳薄山，遂不果往。乃舍车联骑，探梅而还。
《宋史·礼志》：隆兴二年诏曰：“朕恭览国史，太祖乾德诏
书有云：‘务从省约，无至劳烦’。仰见事天之诚，爱民之
仁，所以垂万世之统者在是。今岁郊见，可令有司除
礼物、军赏，其馀并从省约。”初，降诏以十一月行事，以
冬至在晦日，以至道典故，改用献岁上辛。遂改来年
元为乾道。

乾道二年十一月二十四日，幸白石教场阅兵，皇帝
登台，举黄旗，诸军皆拜。举白旗，三司马军首尾相接。
举红旗，向台合围。射生官兵出马射獐、兔，举黄旗，射
生官兵就台下献所获。帝遂慰劳，赐赉诸将鞍马、金
带以及士卒。诸军懽腾鼓舞就列，百姓观者如山。时
久阴曀，暨帝出郊，云雾解驳，风日开霁。

《枫窗小牍》：“浙江石塘，创于钱氏，乾道七年十一月十
八日，帅臣沈敻修石堤成，增石塘九十四丈。”

《玉海》：“乾道九年十一月八日，太庙行礼，阴云阁雨。既
成谒飨，瑞雪应时。”

《宋会要》：乾道九年十一月四日，诏郊祀免奏符瑞。九
日亲郊。十一日，宰臣曾怀等奏：“郊祀礼成，兼以瑞雪
应时，未明而霁，以至青城宿斋，圜丘蒇事，天气澄爽，
此皆圣德昭著，高穹降格。”上曰：“君臣之间，正当修饬，
以答天贶。”

《玉海》：嘉定二年十一月十六日，侍读章颖等言：“前此
未有晚讲坐讲，自陛下始行之，书之国史，为法来世。
按讲官十员，两日一次，五人上讲，早二、晚三早讲殿
上，晚小衫坐讲。”

《文献通考》：“高句丽岁以建子月祭天。”

《康居国》，十一月鼓舞乞寒，以水交泼为乐。

《金史·食货志》：泰和五年，签南京按察司事李革言，“近
制，令人户推收物力，置簿标题，至通推时止，增新强，
销旧弱，庶得其实。今有司奉行灭裂，恐临时冗并，卒
难详审，可定期限以督之。”遂令自今年十一月一日，
令人户告诣推收标附，至次年二月一日毕。违期不
言者坐罪。

《研北杂志》：“赵子昂学士言，嵇侍中庙在汤阴县西门
外二里。延祐元年十一月十九日，彰德朱长孺道邦
人之意，求书‘晋嵇侍中之庙’六字。敬其忠节，不辞而
书之。运笔如飞，若有神助。是夜京口石民瞻馆于书
室，梦一丈夫云：‘今日赵子昂为余书庙额，故来谢之’。”
《元史·祭祀志》：至顺元年冬十一月望，曲阜兖国复圣
《公新庙落成》。

辟寒倪云林云：“《十一月十七日，过与之洛涧山居留
宿，忽大雪作》，及明起视户外严岫如玉琢削，竹柎压
倒，迳无行踪，飘瞥竟日，至暮未已，雪深尺《馀，因赋诗
留别》。”

《泊庵集》：“永乐十五年十一月，金水河太液池冰，凝结
众像态状奇巧。其时密云亦献瑞冰，如水晶含玉者
凡七，与金水河所结无异。”

《菊隐纪闻》：明慈圣太后事佛甚谨，宫中称为“九莲菩
萨。”每岁十一月十九日为其诞辰，百官率于午门前
称贺，长安百姓妇孺俱于佛寺进香祝釐。

《北京岁华记》：“十一月，琢石如弹丸，置于地，童子以足
送之，前后交击为胜。始击羯鼓，鼓用铁为圈，单皮覆
之，每十人五人聚击，女子亦然。”

《诗经豳风七月章》曰：“为改岁，入此室处。”疏：以仲冬阳
气始萌，可以为年之始，故改正朔者，以建子为正。从
养蚕而至此时，一岁之女功止，故告妇子令之入室
避寒也。

《公羊传》“春王正月”疏：“凡草物皆十一月动萌而赤王
者，应以十一月为正。则命以赤瑞。”

《国语》：“辰在斗柄。”注：“辰，日月之会，斗柄，斗前也。”谓戊子
后三日，得周正月辛卯朔，于殷为十二月，夏为十一月。是日月合辰斗前一度。

《易通卦验》：“十一月，广莫风至，则兰射干生。”射音亦即
今之“乌扇。”

《孝经援神契》：“仲冬，昴星中收莒芋。”

《史记天官书困敦》岁：“岁阴在子，星居卯，以十一月与
氐、房、心晨出，曰天泉。元色甚明，江池，其昌，不利起兵，
其失次，有应在昴。”

辰星，仲冬最出郊东方，与尾、箕、斗、牵牛俱西，为中国。
《汉书律历志》：“太极元气，函三为一。”极，中也；元，始也，行
于十二辰，始动于子。〈注〉元气始起于子，末分之时，天
地人混合为一，故子数独一也。

《淮南子天文训》：“北斗之神有雌雄，十一月合子谋德。”
《后汉书。陈宠传》：“冬至之节，阳气始萌，故十有一月有
兰、射干、芸、荔之应。”

《白虎通礼乐》篇：“埙在十一月，埙之为言勋，阳气于黄
泉之下，默蒸而萌。”

《五行篇》十一月律谓之黄锺何？中和之色。锺者，动也，
言阳气动于黄泉之下，动养万物也。

《绋冕篇》：麻冕者何？周宗庙之冠也。《礼》曰：“周冕而祭。”十
一月之时，阳气冕仰，黄泉之下，万物被施，前冕而后
仰，故谓之冕。

《士冠经》曰：“委貌”，周道所以谓之委貌何？周统十一月
为正，万物萌小，故为冠饰最小，故曰委貌。委貌者，委
曲有貌也。

《四民月令》：“冬十一月可酿醢。”

《广雅》：“羊以仲冬产者为次羔。”

《西京杂记》：“纯阴用事，未冬至前一日。”

《名医别录》：“苋实，一名莫实。细苋亦同，生淮阳川泽及
田中。叶如蓝，十一月采。”弘景曰：“细苋即是糠苋，食之
乃胜，而并冷利，被霜乃熟，故云：十一月采。”

款冬花生常山山谷及上党水旁，十一月釆花阴干。
《三礼义宗》：“十一月大雪为节”者，形于小雪为大雪，时
雪转甚，故以大雪名节。

《魏书律历志》：次卦“十一月，《未济》、蹇、颐、中孚、复。”

《齐民要术》：“《广志》有冬李，十一月熟。”

《永嘉记》曰：“凡诸竹笋，十一月掘土取，皆得长八九寸。
十一月笋土中已生，但未出，须掘土取。”

《神仙服食经》曰：“七禽方：十一月采旁勃。旁勃，白蒿也。
白兔食之，寿八百年。”

《卓异记》：“宪宗皇帝朝，元和元年十一月一日，斩刘辟。
西川之乱，元和十二年十一月一日，斩吴元济。淮西
之乱，元和二年十一月一日，斩李锜。浙西之乱。”宪宗
诛三贼，皆同月同日，自古无等。

《周易集解》：雨以润之。荀爽曰：“谓建子之月，含育萌芽
也。”

坎为赤。孔颖达曰：“十一月一阳爻生在坎，阳气初生
于黄泉，其色赤也。”

《唐会要》：《周礼》：太宰“正月之吉布政。”干宝注云：“周正建
子之月，告朔日也。”

《宋史河渠志》：“十一月，断冰杂流，乘寒复结，谓之蹙凌
水。”

《成都古今记》：“十一月梅市。”

《花谱》：“盦芙蓉条，十一月斫旧枝条，盦稻草灰内，二日
乃种。”

《图经本草》：蘘荷，荆襄江湖间多种之。《荆楚岁时记》云：
“仲冬以盐藏蘘荷，用备冬储，又以防蛊。”

枫香脂南方及关陕多有之。实大如鸭卵，曝干可烧。
十一月采之，其皮甚涩，止水痢，水煎饮之。

《彰明附子记》其播种以冬尽十一月止。

《尔雅翼》十一月，“雷在地中，雉先知而鸣。”

莼菜，十一月萌，在泥中，麤短，名“瑰莼”，味苦体涩。取以
为羹，犹胜杂菜，宜杂鲋鲤为羹，又宜老人。

《便民图纂》：十一月种大小麦稻，收割毕，将田锄成行
垄，令四畔沟洫通水下种，以灰粪盖之。谚云：“无灰不
种麦，须灰粪均调为上。”宜雪压易长。

十一月壅椒，宜用焦土干粪培壅，与草盖，免致冻死。
遇旱用水浇灌，此物乃阳中之树，所以不耐寒。
十一月羊羔酒，《宣和殿方》米一石，蒸熟后蒸羊肉七
斤，面十四斤，将肉切四方，仍烂煮杏仁一斤同煮，留
汁七斗，将饭面加木香一两同酝，毋下水，十日成酒，
味极甘滑。

十一月香萝卜，切作骰子块，盐腌一宿，晒干，姜丝、橘
丝、莳萝、茴香拌匀煎滚，常醋泼，用磁器盛，曝干，收贮
之。

自冬至后，皆可腌鸭子。每鸭子一百个，用盐十两，灰
三升，米饮调成团，收干瓮内，可留至来年夏间食。
《农桑撮要》：“十一月修池塘，宜于农隙之时，填补圩岸
令高，中间要挑掘令深，则聚水宽广，可以防有干旱，
溉灌出禾。”

《家塾事亲》：“十一月腌冬菜，取上好菜洗净，用草束一
周时下缸。每百斤入盐七斤，压以石块，三日后番一次，去石，待盐水入菜，三日后仍以石压，半月可食。每
株绞紧，入坛内纳实，以原咸水浸之，可至来夏不坏。”
《食物本草》：“雉肉，味酸寒，无毒。虽野味之贵，食之损多
益少。十一月食之，有补。”

兔肉：“味辛平，无毒，主补中益气。孟诜云：‘十一月可食，
服丹石人相宜，以其性冷故也。不宜与姜橘同食’。”
麞肉：“味甘温，无毒，补益五脏。十一月食之甚美，馀月
食之动气。”

《性理大全》：程子曰：“早梅冬至已前发，方一阳未生。然
则发生者何也？其荣其枯，此万物一个阴阳升降大
节也。然逐枝自有一个荣枯，分限不齐，此各有一干
坤也。各自有个消长，只是个消息。惟其消息，此所以
不穷。”

《缾史月表》“十一月，花盟主红梅花，客卿杨妃，荼花，使
令金盏花。”

《花历》十一月，蕉花红，枇杷蕊，松柏秀，蜂蝶蛰，剪彩时
行，花信风至。

《月令》演十一月，悬土炭。〈至前三日〉迎长：〈至前一日〉《添宫线》：〈至日〉《妓
围　黑金社》，　《天竺至节》。〈十六〉

《农政全书》：“采桕子在中冬，但以熟为候。采须连枝条
剥之，但留取指大以上枝，其小者总无子，亦宜剥去，
则明年枝实俱繁盛。”

《遵生八笺》治疗牡丹法：“冬至前后，以锺乳粉和硫磺
一二钱，掘开泥培之，则花，至来春大盛，种时以白敛
拌土欲绝。蛴螬土蚕食根，有蛀眼，以硫磺末入孔，杉
木削针针之，虫毙。若有空眼，折断捉虫亦可。”

《本草纲目》：“夏枯草生平泽，冬至后生叶似旋复。”
《群芳谱》：“凡要菊盛花大，更无别法，十一月大小雪中，
分盆边旺苗栽之。如未发苗，有青叶头白芽者，种之。
遮霜雪，要见日色，开春花自盛。”

《草花谱》：茶梅花开十一月中，正诸花凋谢之候。花如
鹅眼钱而色粉红，心黄，开且耐久，望之雅素，无此则
子月虚度矣。

《北京岁华记》：“十一月，人家墐户藏花木于窖。”

《一统志》：“雷阳界稻，十一月下种，扬雪耕耘。”

《翰墨全书》：“十一月二十三日南斗六司星君奏上生
籍之辰。”

《真诰》：“萼绿华者，女仙也。年可二十许上下，青衣，颜色
绝整。以晋穆帝昇平三年己未十一月十日夜降于
羊权家，自云是南山人，不知何仙也，自此一月辄六
过其家。”

《太平广记》：“杨正见，通义县民杨宠女，舅姑会亲故市
鱼，使正见为脍，正见怜鱼之生，竟不忍杀。既晡，舅姑
促责，正见惧，窜野径中见一女冠，具以其由白之，女
冠因留止山舍，常使汲涧泉，泉所有一小儿，洁白可
爱，正见因抱之归，渐近家，儿已僵矣，视之如草树之
根，女冠见而识之，乃茯苓也，命洁甑蒸之。会女冠出”
山，此夕大风雨，山水溢，道阻，十日不归。正见饥甚，闻
甑中物香，因窃食之，数日俱尽。女冠归，叹曰：“此山有
人形茯苓，得食之者，白日升天。吾伺之二十年矣，汝
今遇而食之，真得道者也。”自后正见容貌光彩，常有
群仙降其室，岁馀，白日升天，即开元二十一年十一
月三日也。

《宝记》：“肃宗元年建子月十八夜，尼真如为神人召往
化城，见天帝授以八宝，俾献于朝，以消沴气。”

《续仙传》：“马湘有道术，尝于江南刺史马植坐上，仲冬
月以酒杯盛土种瓜，须臾引蔓生实，食之味甚美。”
《太平广记》：“谢自然十一月二十日辰时于金泉道场
白日升天，须臾五色云遮亘一川，异香散漫，所著衣
冠簪帔一十事脱留小绳床上，结系如旧。”

《感应经方》诸用：“十一月壬子日夜半时，炼五色石为
之，状如圬杯，向月即得津水。”

《湘山野录》：向大资敏中，大中祥符四年为东岳奉册
使，奏“奉册前十日，雨雪日甚，至十一月五日诣本庙
奉册，艳阳忽至，景气晴和，宛若春意。”又得兖州状称，
“据黄现铺人员夏兴状，今月四日将兵巡至马岭，见
五人各服黄紫衣，执旛盖。兴等恐是册使，向前迎接，
忽然氛雾渐起，即不见。”又得天贶观道士孙守一状，
“册使诣本殿烧香毕，有皂鹤两只至殿，盘旋飞翥甚
久，词臣各进颂。”

《西湖志馀》：辨才住天竺，善持咒水，饮病者辄愈。熙宁
九年，嘉兴令陶彖有子，得疾甚异。辨才适至秀州，令
闻其名，即驰诣告曰：“儿始得疾时，见一女子自外来，
相调笑，久之俱去。行至水滨，遗诗曰：‘生为木卯人，死
作幽独鬼。泉门长夜开，衾帏待君至’。”且曰：“仲冬之月，
二七之间，月盈之夕，车马来迎。今妖期逼矣，未知所
处。”辨才因至其家，除地为坛，取杨枝霑水，洒而咒之，
三绕坛而去。是夜，女子与儿举觞为别，作诗云：“仲冬
二七是良时，江下无缘与子期。今日临岐一杯酒，共君千里远相离。”遂不复见。

《内观日疏》：姚姥住长离桥，十一月夜半大寒，梦观星
坠于地，化为水仙花一丛，甚香美，摘食之，觉而产一
女，长而令淑，有文，因以名焉。观星即女史，在天柱下，
故迄今水仙名“女史花”，又名“姚女儿。